
DISPUTATIO  MEDICA 

INAUGURALIS,  6> 

«i 

QUADAM  DE 

MORBO,  ONEIRODYNIA  DICTO, 

COMPLECTENS. 


AUCTORE  JOANNE  GULIELMO  POLYDORO. 


PROCEMIUM. 


Thesin  de  obscurissimo  morbo  oneirodynia 
scripturus,  materiam,  perspicaciae  gratia,  in 
varias  partes  dividam.  Primum  igitur  ge¬ 
neralem  morbi  historiam  tradam  ;  inde  histo¬ 
rias  aliquas  peculiares ;  omnia  denique  quae 
vel  ad  curationem,  vel  ad  theoriam  perti¬ 
nent  ;  pro  viribus  exponam.  Nam  in  medi¬ 
cina,  experientiam  solam,  theoriarum  basin 
esse,  vix  dubitari  credo.  Omnes  enim  in 
corpus  organicum,  animi,  et  corporum  ex¬ 
ternorum  actiones  tam  obscurae  sunt,  ut  nun- 

quam  primas  cognoscere  causas  rerum,  nos 
futuros  esse,  videtur.  Nam,  cum  in  chemia, 
tum  in  mechanicis  multa  et  magna  ignore¬ 
mus  quomodo,  nos  ad  vegetabilium,  et  mul¬ 
to  minus  ad  animalium  et  animi  principia  ac¬ 
cessuros  esse  credamus  ?  Theoriae  igitur 
actionum  mentis  in  corpus,  nihil  nisi  ad 
experientiae  deductiones  facilius  in  mente 
retinendas  prosunt.  Sed  ad  rem  pergam, 
quae  cum  perdifficilis  sit  et  atra  caligine 
mersa,  perfectum  opus  non  exhibere  presu- 
mam,  sed,  cum  ea  de  re  vitia  et  defectus  ag¬ 
noscam,  eorum  qui  rectius  ista  noverunt  li¬ 
benter  utar  sententia. 

DE  ONEIRODYNIA 

GENERATIM. 

Vox  oneirodynia  Graeca  est  ex  omgos  et 
$vw  composita,  quae  ambulare  in  somnio 
significat.  In  medicina  vero,  cum  de  hoc 
morbo  agitur,  non  solum  de  illo  qui  in  som¬ 
nio  ambulat  intelligetur,  sed  de  illo  etiam  qui 
dormiens  expergisci  videtur,  et  ut  vigilans 
agit  vel  loquitur.  Quem  morbum  si  definire 
queam,  consuetudinem  esse  dicerem  aliquid 
in  somno  faciundi  quod  plerumque  fit  ab  illis 
qui  vigilant.  Varietates  vero  oneirodyniag 
a  diversis  actionibus  aegri  oriuntur,  et  tot 
esse  dici  potest  quot  discrimina  sunt,  quae 
in  ea  observantur. 

Sauvagesius  ad  duas  tantum  species  hu- 
jusce  morbi  historias  refert,  ad  vulgarem  sci¬ 
licet  et  catalepticam,  et  est  genus  sexti  or¬ 
dinis  Allucinationis,  classis  octavae  Vesaniae, 
in  hujus  auctoris  nosologia.  Oneirodyniam, 

vel,  ut  ipsius  vocabulo  utar,  somnambulismum, 
allucinationem  esse  dicit,  qua  somniantes  e 
lecto  surgunt,  seque  diversis  periculis  expo¬ 
nunt,  cujus  prima  species  vulgaris,  in  qua 
sopore  excitabili,  ille  qui  hoc  morbo  affectus 
est,  detinetur.  Secunda  vero  catalepsis  de¬ 
lirans.  Quae  definitio  vitiosa  esse  videtur, 
nam  oneirodynia  laborantes  non  semper  sese 
periculis  exponunt.  Praeterea,  discrimen  hoc 
quid  habet  ad  morbum  definiendum  ? 

Nec  melius  de  speciebus  loquitur,  nam 
ut  oneirodyniae  catalepseos  speciem  enu¬ 
merat. 

Culleni  ipsa  claudicat  definitio,  nam  cau¬ 
sam  definit  cum  debet  symptomata  definire. 
Species  vero  ab  eo  descriptae  minime  accu¬ 
ratae  sunt,  quia,  in  activam  et  excitantem  ad 
ambulationem  motusque  varios,  et  in  gravan¬ 
tem  ex  sensu  ponderis  alicujus  pectus  com¬ 
primentis,  morbum  dividit.  Species  prima 
ambas  Sauvagesii  complectitur  $  de  altera 

vero  non  intelligo  quid  Ephialtem  Sativa- 
gesii  plethoricam  sub  oneirodynise  nomine 
complectatur,  nam  hoc,  non  ex  affectione 
mentis  oritur,  sed  e  laesione  organica  cordis, 
ex  aqua,  in  aliquam  partem  viscerum  thoracis 
premente. 

Multae  varietates  actionum  sunt  quas 
morbus  hic  facere  compellit.  Aliqui  omnia 
quae  singula  die  acta  fuere  narrant ;  alii  in¬ 
terrogationibus  amicorum  respondent,  et  de 
aliqua  re  apte  disserunt ;  aliqui,  ut  imagina¬ 
tio  vividior  est,  themata,  carmina  et  hujus 
generis  alia,  elegantiora  quam  vigilantes,  scri¬ 
bunt  alii  gladium  distringunt  vibrantque ; 
scopletum  explodunt  quasi  ad  latrones  im¬ 
pugnandum  non  sine  magna  circumstantium 
formidine  et  magno  periculo.  Alii  lampada 
accendunt,  vestibus  induunt,  claves  inqui¬ 
runt,  vinum  hauriunt  et  hilariter  bibunt. 
Alii  e  lecto  surgentes  per  tecta  ambulant,  in 
amnem  descendunt,  in  loca  ardua  et  in  pre- 
cipitia  repunt,  ubi  sanus  eos  nulla  causa  sequi 

auderet,  et  haec  faciunt  ne  minimo  quidem 
periculo,  et  nisi  expergiscantur  salvi  redeunt. 
At  si  aliquis  tam  imprudens  esset  eos  ex¬ 
pergefacere,  aut  si  ipsi  sese  a  somno  exci¬ 
tent,  tum  plerumque,  praecipites  se  dando 
pereunt. 

In  oneirodynia  laborantibus,  licet  aditus 
omnes  ad  varios  sensus  aperti  sint,  tamen  eos 
nullas  sensationes  nisi  eas  ad  rem  ipsam  quam 
faciunt  pertinentes,  habere  videtur.  Nonnul¬ 
los  semper  oculos  apertos  habere,  sed  plerum¬ 
que  non  iis  uti  apparet.  Alii  autem  ut  in 
somno  semper  oculos  clausos  habent,  ut  refert 
Muratorius  in  historia  ab  eo  relata  in  trac¬ 
tatu  vulgo  Delia  Forza  della  fantasia  umana . 
Sed  quod  magis  mirabile  est,  ii  memoria  om¬ 
nia  tenent,  quae  ultimo  paroxysmo  facta  fu¬ 
ere,  attamen  nihil  vigilantes  de  iis  reminis¬ 
cuntur  ;  ita  ut  cursus  cogitantis  et  reminis- 
centis  animi  duplex  esse  videatur,  dormientis 
ille,  alter  vero  vigilantis. 

DE  ONEIRODYNIA  CAUSIS. 

Morborum  causae  tres  dici  possunt  ;  pro¬ 
xima  scilicet,  remota  et  praedisponens.  Pro¬ 
xima  est  illa  e  qua  morbus  ipse  extemplo 
gignitur ;  remota  quae  proximam  antece¬ 
dit  ;  praedisponens  vero  quae  homines  ad 
aliquem  morbum  proclives  facit.  Sed  de 
causis  proximis  cum  nihil  certum  habea¬ 
mus,  et  nihil  nisi  hypotheses  tradere  possi¬ 
mus,  conjecturas  et  subtilitates  praetergre¬ 
diar.  Et  de  aliis  quoque  causis,  vel  ob  ob¬ 
servationum  inopiam,  vel  ob  levem,  tum  re- 
centiorum,  tum  veterum  scrutationem,  vel 
ob  naturae  moram,  non  multum  scimus. 
Causae  remotae  variae  sunt,  sed  omnes  ali¬ 
quo  modo  cerebrum  afncere  videntur.  Ita 
aliquando  vulnus  capitis  oneirodyniam  in¬ 
duxit,  ut  videri  potest  in  Lenadi  memoria¬ 
rum  volumine  vm.  No.  xix.  Aliquando 
vero  cum  hysteria,  epilepsia,  et  aliis  morbis 
qui  ab  affectione  cerebri  oriuntur,  congigni- 
tur.  Quod  plane  oneirodyniam  a  laesione  in- 

terna  cerebri  gigni  demonstrat.  Sed  multo 
saepius  nulla  causa  evidens  apparet. 

Causae  praedisponentes  vel  determinantes, 
sunt,  ebrietas,  coena  largior,  cibum  flatulen- 
tum,  tegumentorum  copia,  caput  inferius 
corpore  submissum,  decubitus  supinus,  stu¬ 
dium,  opii  usus,  et  omnia  quae  sanguinem  ad 
cerebrum  movent. 

AD  MORBI  HISTORIAS  DUAS 

PRAEFATIO. 

Multa  mirifica  de  oneirodynia  laboranti-’ 
bus  traduntur ;  sed  maxime  dolendum  est» 
perpaucas  historias  esse  quibus  fidem  dare 
possumus.  Auctores  enim  qui  eas  retule¬ 
runt  ;  aut  non  ipsi  aegros  viderunt,  et  relata 
tantum  repetunt ;  aut  desiderio  famam  apud 
vulgum  adquirendi,  non  solum  vera  exagge¬ 
raverunt  ;  sed  etiam  aliqua  fortasse  finxere, 
alia  neglexerunt.  Nam  etiamsi  numerosissima 
et  magna  sint  miranda  naturae,  tamen  multa,  vel 
coeca  credulitate,  vel  utilitate  quadam,  naturae 
attribuuntur  de  quibus  inscia  est,  quia  difficilio¬ 
ra,  vel  etiam  impossibilia  facillime  dici  possunt. 
Ita  ad  illud  Horatianum  mens  sana  frequen¬ 
ter  recurrit.  ‘  Credat  haec  Judaeus  Apella.5 
Necesse  erit  igitur  iis  solum  uti  historiis  quae 
a  viris  maximae  auctoritatis  narrantur,  et  qui 
nihil  nisi  ea,  narrant,  quae  viderunt.  Duo 

ergo  tantum  exempla  seligam,  unum  ex  auc¬ 
toritate  Episcopi  Burdigalensis  in  Gallica  me¬ 
thodica  Encyclopedia  editum,  et  alterum  a 
Patruo  Aloysio  Polydoro  Medicinae  et  Philo¬ 
sophiae  Doctore,  ad  Collegium  Regium  Me¬ 
dicorum  Londinense  missum.  Et  primum, 
historiam  referam,  deinde  varia  quae  ex  his 
colligi  possunt  adnotabo.  Patrui  historiam 
propriis  suis  verbis  exponam,  ut  sensum  auc¬ 
toris  melius  retineam,  sed  illam  Gallici  Epis¬ 
copi  Latine  pro  viribus  fideliter  reddam. 


HISTORIA  PRIMA. 


DE  ONEIRODYNIA  CONVULSIVA  FURENTE, 

NARRATIO. 


AUCTORE  ALOYSIO  EUSTACHIO  POLYDORO,  P.  M.  D. 


Puer  decem  natus  annos,  matre  cephalaea 
rebelli  vexata,  et  cujus  amita  epilecticis  in¬ 
sultibus  obnoxia  erat,  mense  Februario  1793 
ineunte,  genuum  convulsione  clonica  seu  tre¬ 
more  comprehendebatur,  cui  ad  terram  lap¬ 
sus  corporis,  dolor  capitis  et  tandem  somnus 
succedebat  :  ista  saepe  recurrerant,  cum 
statim  ac  crepitus  in  sinistro  carpo  exortus 
est  cum  ad  canem  os  projiceret,  simili  con¬ 
tractione  ac  distentione  ea  manus  identidem 

coepit  exagitari.  Iiaec  Aprili  adventante 
excipiebat  coxedinis  dextri  dolor,  qui  mox 
genu,  postea  pedis  pollicem  occupabat.  Post 
paucos  dies  sinistrum  pollicem  et  pedem  et 
coxam  latusque  inverso  ordine  adoriebatur 
talis  dolor  ac  distensio  :  verum  spasmi  hujus 
accessionem  praecedebat  dolor  digiti  medii 
vel  et  finitimorum  dexterae.  Initio  dolor 
biduum  continuus  duravit ;  mox  repetebat 
morbus  alternis  diebus  post  solis  occasum  ; 

postea  vero,  accedentibus  crurum  tremori- 

«  * 

bus,  saepius  quarta  quaque  die  invadebat. 
Postquam  sanguinis  missione  instituta  ac  me¬ 
dicamento  cathartico  propinato,  ex  communi 
aqua  balneis  et  anthelmiticis  remediis  usus 
erat,  et  cum  Peruvianum  corticem  ex  aqua 
quotidie  devoraret ;  decem  dierum  induciae 
factae,  quas  exiisse  dolores  leviores  vagi  fre- 
quentioresque  indicabant,  quibus  cephalal¬ 
gia,  labiorum,  oculorum  pectorisque  convul¬ 
siones  sequebantur  sub  finem  Aprilis  ejusdem. 
Ex  eo  tempore  bene  aliquando  se  habuit ; 
prima  vero  Maii  die  ad  eas  affectiones  se  co- 

mitem  adjunxit  brevis  sopor  ac  quies,  cui 
repente  garrulitas  ac  gesticulatio  succedebat, 
quae  circa  timorem  Gallorum  aggredentium, 
prout  ejus  phantasia  sibi  eos  representabat, 
versabatur.  Et  haec  saepe  atque  inordinate 
accesserant  recesserantque,  cum  subinde  ju¬ 
gulus  constringi,  deglutitio  praepediri,  spas¬ 
mis  puer  torqueri,  saltare,  canere,  pugillatim 
agere,  exclamare  pavidus  cum  vel  leviter  tan¬ 
geretur.  Sed  alias,  soporem,  et  huic  succe¬ 
dentes  passiones  actionesque,  vertigines,  in 
scenam  reducebant, 

Hactenus  audita  protuli :  mox  quae  a  me 
observata  sunt  prosequar. 

Porro  vigesima  quinta  Junii  die,  post  noc¬ 
tis  initium  accersitus  ego  ad  puerum,  in  lecto 
jacentem  inveni.  Me  novit  equidem  ut  ad- 
stantes  caeteros ;  et  interrogatus  quomodo 
se  haberet,  coxas  et  crura  dolere  diserte 
respondit,  tum  maxime  cum  premerentur. 
Pulsus  erant  inequales,  parvi  ac  duri,  res- 

piratio  tamen  ut  sani.  Eos  explorans,  bis 
ter  ve  observavi  cum  rari  fierent  atque  ob¬ 
scuri,  inferiores  artus  celeriter  concuti.  Post 
brevissimam  somni  speciem,  gesticulari  in¬ 
cipit,  et  dulci  garrula  verba  sono,  laeto 
ore  profert :  tum  solutum  crus  esse  ait,  inde 
et  paulatim  alterum  exsolvi  gaudet,  ac  tan¬ 
dem  surgit ;  deambulat  quaqua  versus  super 
lectum,  nec  unquam  hujus  oras  pede  praete¬ 
rit  ;  saltat,  narrat  quae  vidit,  quae  facta  dic- 
tave  sunt  et  nuper  et  olim.  Dum  haec  fiunt 
offendit  manu  pileum  quem  saepius  jecit,  ut 
sanus  solebat,  ad  laqueare,  atque  id  eo  animo 
facere  videbatur,  ut  super  trabem  remaneret ; 
nam  juxta  murum  locus  erat  inter  eam  et 
tigilla  vacuus.  Famulus  aderat,  in  quem, 
cum  hic  eum  comprehenderet  pugnos  vehe¬ 
menter  ingerebat.  Tum  ego,  ut  noscerem 
an  visu  flueretur,  jubebam  famulum  tangere 
illum  et  statim  conquiescere  atque  ita  de¬ 
clinare  plagas.  Puer  lacessitus,  hinc  et 
illinc  aera  pugnis  pulsabat  quaerebatque 
curiosius  hominem.  Ad  haec  cum  penderet 

ex  muro  juxta  lectum  pictura,  eam  exiliens 
refixit,  osculatus  est,  voluitque  secum  jacere 
atque  ad  somnum  composuit ;  et  cum  ablata 
a  famulo  esset,  manibus,  ad  eam  inveniendam 
locum  ubi  affigi  debuisset  iterum  atque  ite¬ 
rum  lustravit.  Post  modum  e  lecto  descen¬ 
dit  omnesque  obvios  pulvinari  ac  pugnis  cae¬ 
debat  ;  per  cubiculum  deambulabat,  nec 
unquam  muro  impingebat,  immo  matulam, 
mingere  volens,  nullo  labore,  ubi  loci  reponi 
solebat  invenit.  Inde  super  arca  se  compo¬ 
suit,  aptato  sub  capite  pulvinari  quod  circum¬ 
tulerat  :  quoniam  vero  durus  ei  videbatur 
lectus,  opinor,  clamydes  quae  ex  conamento 
super  eum  pendebant ;  sibi  substravit,  ibi- 
que  morabatur  quietus.  Pulsus  tunc  explo¬ 
rare  tentavi,  at  renisus  est  retraxitque  manum 
puer,  et  postquam  sensit  ita  sibi  male  cavere, 
clamydem  induit  talibus  manicis  quae  brachi¬ 
orum  suorum  longitudinem  superarent,  iisque 
implicatis  ad  invicem,  tange  dum ,  ait  irridens. 
Coepit  etiam  alterum  atque  alterum  palpare, 
agnovitque  et  matrem  et  famulam.  Cum  vero 

aquam  ore  sumeret,  contraque  obvios  buccis 
exploderet,  de  gustus  organi  conditione  in¬ 
quirenda  excogitavi,  atque  ex  frustulo  cocho- 
latse  aliquid  comminutum  aquae  admiscui, 
quam  ex  cyatho  identidem  hauriebat :  is  au¬ 
tem  gustans  chinae-chinae  infusum  esse  ait, 
respuitque.  De  olfactu  quoque  experiri  so- 
licitus,  chartam  incendi,  modo  flammam 

i 

exstinxi,  et  ad  ejus  nares  admovi,  qui  statim 
exclamare  coepit :  Pape  ardet  domus  !  Haec 
inter,  nullo  pacto  vidisse  tum  expositorum 
aliqua  innuunt,  cum  fax  demonstrabat  quam 
prope  apertos  oculos  positam  atque  agitatam 
minime  repellebat  vel  neque  declinabat.  Con¬ 
clamationes  demum  ad  aures,  quas  velut  sta¬ 
tua  excipiebat,  quod  auditus  feriebatur  extra 
omnem  ponebat  dubitationem.  Tandem, 
duobus  a  morbi  invasione  elapsis  horis,  se 
dedit  somno,  sub  quo  convaluit ;  nec  cras¬ 
tina  die  aliquid  horum  quae  narravimus  re¬ 
cordabatur.  At  postera  nocte,  similis  fere 
paroxysmus,  eadem  hora,  ad  idem  tempus 
duraturus,  eodemque  modo  solvendus  de- 

prehendit  venustum  puerum.  De  sensibus 
eadem  tentamina  habita,  eademque  conclusa. 
Tria  mira,  et  ipsa  equidem,  ideoque  digna 
quae  memoriae  prodamus,  exponam.  Ani¬ 
madverterat  is  forte  cum  sanus  esset,  arteria¬ 
rum  radialium  motus  minus  sensiles  fieri  dum 
manuum  digiti  agitarentur :  cum  igitur  eas 
tangere  tentarem,  statim  agitationem  digi¬ 
torum  moliebatur.  Nec  temporalis  arteriae 
pulsus  perpendi  sivit ;  admota  enim  sua 
manu  huic,  dum  dentes  ad  invicem  concu¬ 
tiebantur,  et  sic  certiore  reddito  tali  pacto 
similiter  illius  arteriae  mi  catus  obscurari, 
toties  inferiorem  mandibulum  velociter  ad¬ 
ducebat  deducebatque,  quoties  arteriae  icti¬ 
bus  meum  digitum  objiciebam.  Tandem 
cum  ego  persequerer  eam  tangere  velle, 
molestia  affectus,  si  clamyde ,  ait,  heri  vespere , 
hoc  impedivi ,  mox  pugnis  idipsum  obtineam, 
Res  sane  prodigiosa,  cum  puer  a  primo 
paroxysmo  vacuus,  facti  nullo  pacto  recor¬ 
datus  esset.  Denique,  pulvinari  pro  cruce 
usus,  procedebat  per  cubiculum,  atque  iden- 

ticlem  genuflectens,  sacrum  intercalare  re¬ 
citabat  :  Adoramus  te  Christi ,  &c.  quod  ab 
iis  qui  meditantur  Christi  passionem,  vulgo, 
viam  crucis ,  peragrant ;  dici  solet,  cum  ge¬ 
nibus  advolvuntur  ac  se  deprimunt.  Quod 
autem  forsan  reticendum  non  est,  eo  tem¬ 
pore  quo  puer  complicato  hoc  morbo  con¬ 
flictabatur,  eodem  sed  leviori,  laborabant, 
ejus  soror  et  alia  familiaris  puella  tredecim 
annorum  ambae  :  hystericae  ac  spasmodicae 
affectiones  semper  oneirodyniam  praecede¬ 
bant.  Omnes  vero  natura  potius  quam  arte, 
brevi  tempore  convaluerunt. 

Ex  proposita  historia  igitur  constat,  op¬ 
time,  ex  more,  Burserium  de  hac  specie  mor¬ 
bi,  quem  somnambulismum ,  furentem  sive 
complicatum  nominat  scripsisse.  “  At  hujus - 
modi  somnambulismus ,  non  unice  catalepsim 
subsequitur ,  ideoque  generatim  catalectici 
nomen  ei  non  convenit,  nam  subsequitur  etiam 
hysterismum ,  convulsiones ,  epilepsiam  alios - 
que  morbos”  Tantum  observationes  nostrae 

verum  perpetuo  non  esse  commonstrant, 
quod  ipse  de  hujusce  speciei  aegrotis  ait, 
nempe,  tactu,  olfactu  et  gustu  omnino 
esse  destitutos.  Quod  si  plerumque  ita 
est,  fuitque  ut  videtur  in  puero,  quem  so¬ 
lius  c  amplior  ce  continuatio  diu  et  sensim 
aucto  usu ,  extra  multorum  spem  atque  ex - 
pectationem  perfecte  intra  bimestre  spatium  re¬ 
stituit ,  eo  magis  operae  praetium  erat  his¬ 
toriam  hanc*»  nostram,  utpote  quae  raris¬ 
simi  morbi,  rarissimam  saltem  varietatem 
sistit,  literis  consignare,  medicisque  ita  ac 
metaphysicis  de  nervosi  systematis  organis 
eorumque  facultatibus,  deque  consuetudinis 
vi  decernendi  ac  effingendi  quae  possint  ac 
libeat  occasionem  praebere. 

IN  HISTORIAM  PRIMAM  ANIMADVERSIONES. 

Actenus  Aloysius  Polydori,  nunc  mihi 
in  hanc  historiam  annotationes  aliquot  fa¬ 
ciendae  sunt.  Et  primum  de  origine  mali, 
tum  de  symptomatibus,  quae  praecipue  ani¬ 
madvertenda  sunt,  et  demum  de  curatione 
dicam» 

Morbus  in  puero  de  quo  loquitur  et  in 
duobus  aliis,  evidenter  ab  affectione  cerebri 
oriebatur,  nam  a  spasmis  initio  aggredieban¬ 
tur.  Sed  quae  sit  haec  cerebri  affectio, 
nullo  modo  intelligi  potest.  Si  autem  quod 
sentio  dicere  licet,  morbum,  non  ab  orga¬ 
nica  cerebri  affectione,  sed  a  majori  cerebri 
et  nervorum  irritabilitate  ortum  esse  opi¬ 
nabor. 

De  symptomatibus,  quod  nobis  primum 
objicitur,  est,  ejus  memoriam  non  solum  in- 

columem,  sed  etiam  auctam  permansisse* 
Is  enim  memoria  tenebat,  non  solum  illa 
quae  vigilans  fecerat,  sed  illa  etiam  quae 
ultimo  paroxysmo  facta  fuere,  quarum  vigi¬ 
lans  minime  reminiscebatur.  Videtur  enim 
ejus  intellectum  auctiorem  factum  fuisse 
nam  quod  nullo  modo  a  puero  expectarem, 
experimentum  fecit  an,  ut  sicut  arteriae  ra¬ 
dialis  pulsum  digitos  movendo  impediverat, 
sic  maxillarem  quoque,  dentium  cum  denti¬ 
bus  percussione  impedire  pariter  potuis¬ 
set. 

Sed  de  visu  inquirendum  nunc  est,  an 
illo  fruebatur  vel  non.  Auctor  historiae 
eum  non  vidisse  credit.  Quaedam  tamen 
sunt,  quae,  si  ita  esset  explicari  nequeo* 
Quomodo,  nisi  vidisset,  pileum  saepius  ad 
trabem  ejicere,  quomodo  illum,  aut  manu 
excipere  aut  super  terram  invenire  iterum 
iterumque  potuisset  ?  Sunt  etiam  quaedam 
contra,  quae  eum  non  vidisse  demonstrant, 
ut  cum  facem  ante  oculis  positam  nec  re* 

pulit  nec  declinavit ;  sic  etiam  cum  pictu¬ 
ram  ubi  non  erat  quaesivit  et  cum  famulum 
attingere  nequivit.  Sed  si  accuratius  haec 
investigaremus,  eum  non  vidisse  nullo  modo 
demonstratum  esse  apparebit.  Nam  eum 
interdum  non  vidisse  hoc  modo  explicari 
potest,  ab  eo,  quod  in  imaginatione  nihil  erat 
ad  hoc  pertinens. 

Eum  picturam  quaesivisse  hoc  modo  ex¬ 
plicarem,  imaginationis  et  memoriae  impres¬ 
siones  fortiores  fuisse  iilis  per  oculos  veni¬ 
entibus,  ut  quidem  aliquando,  aliqua  quaque 
animi  alienatione,  in  mensa  vel  in  pluteo, 
librum  in  loco  ubi  esse  solebat,  mechanica 
quaque  consuetudine  quaerimus,  quamquam 
illic  non  esse  sciamus.  Et  eum  famulum 
attingere  non  potuisse,  nullo  modo  visionem 
non  habuisse  argumentum  erit,  si  in  memo¬ 
ria  habebimus  ei  tactu  opus  fuisse  ad  matrem 
inveniendam,  nam  inde  apparet  eum  visu 
usum  esse,  sed  intervallum  aestimare,  nisi 
tactu  nequisse,  et  ea  de  causa  visionem  cor- 

ripiebat,  quod  non  in  casu  famuli  facientem., 
ea  de  re  tantum  accidisse  videtur  quod  erat 
deceptus.  Sed,  si  ita  sit,  aliquos  quaerentes 
audire  credo,  quo  modo  intervallum  inter 
pileum  et  manum  intelligebat  ?  Id  explicari 
potest  a  minori  intervallo,  nam  oculis  multo 
facilius  brevem  distantiam  quam  longiorem 
demetiamur.  Ex  his  arguerem  eum  tantum 
vidisse,  cum  imaginatio  ei  aliquam  ideam 
ad  quam  rite  prosequendam  visu  opus  esset, 
suppeditaret  et  hac  de  causa  facem  non  vi¬ 
disse  presumam,  quod  mens  alibi  intenta 
erat.  Alii  sensus  praeter  auditum,  aperti 
erant  omnibus  impressionibus,  ut  constat  ex 
experimentis.  Sed  de  his  etiam  puto  illos 
solum  apertas  fuisse  cum  aliquid  a  mente 
suppeditatum  esset. 

Curationem  hujus  morbi  naturae  fere  re¬ 
lictam  constat.  JEgrum  vero  de  quo  ad 
finem  historiae  narratur,  camphorae  usu,  ir¬ 
ritabilitatem  imminuendo,  natura  prona,  con¬ 
valuisse  credo. 

HISTORIA  SECUNDA 

EX  GALLICA  ENCYCLOPEDIA. 


Archiepiscopus  Burdigalensis  cum  in  col¬ 
legio  esset,  quemdam  sacerdotem  oneirody- 
nia  laborantem,  (et  ut  curiosus  erat  cog¬ 
noscere  hujus  morbi  effectus,)  saepe  nocte 
in  ejus  cubiculum  introeuntem,  et  haec  et 
alia  facientem  vidisse  narrat. 

Sacerdos  e  lecto  migrabat,  chartam  sume¬ 
bat,  orationes  scribebat,  et  cum  unam  pagi¬ 
nam  scripsisset  iterum  eam  legebat,  si  quod 
sine  oculis  fit,  legere  dici  potest.  Si  aliquid 
ei  displiceret,  stylo  expungebat,  et  correc¬ 
tionem  supra,  proprio  loco  scribebat.  Per¬ 
scrutavit  Archiepiscopus  unam  ex  orationi¬ 
bus  et  illam  satis  elegantem  et  bene  compo» 

sitam  fuisse  asserit.  Sed  inter  alia  curiosis¬ 
sima,  correctio  erat.  Scripserat  sacerdos  ce 
divin  enfant ,  sed  religens,  ratus  est  melius 
futurum  ador  abi  e .  Expunxit  ergo  divin,  et 
supra  adorable  scripsit ;  sed  reminiscens  ce 
ante  adorable  poni  non  posse,  penna  t  post 
ce  posuit,  ita  ut  faceret  cet  adorable ,  quod 
tam  nitide  fecit,  ut  oculis  utens  melius  fa¬ 
cere  nequiret.  Ut  videret  Archiepiscopus 
an  oculis  munere  fungerentur,  ante  men-: 
tum  chartam  ita  ut  visum  impediret  posuit, 
attamen  scribere  prosecutus  est.  Et  scire 
cupiens  quomodo  eas  quibus  utebatur  char¬ 
tas  distingueret,  varias  suppeditavit,  illam- 
que  super  quam  scribebat  amovit,  at  ille 
semper  fraudem  agnovit,  nisi  eadem  forma 
et  magnitudine  essent.  Si  vero  exacte  priori 
similes  essent,  correctiones,  loco  quo  in  alia 
charta  esse  deberent  scripsit.  Archiepisco¬ 
pus  varias  chartas  habet,  ab  illo  musicis  no¬ 
tis  exaratas,  cujus  lineas  cum  baculo  fecit,  et 
quarum  subter  notas  verba  scripsit.  Notas 
vero  prius  ut  minimas  formavit,  inde  in  se* 

viiminimas  vel  alias  quasdam  breviores  con¬ 
vertit.  Accidit  quondam  ut  literas  paulo 
longiores  quam  par  erat  scripsisset,  sed  non 
multum  post,  cum  perspiceret  verba  non 
juxta  notas  recte  stare,  manu  expunxit,  et 
paulo  infra  accuratius  iterum  scripsit. 

.  * 

Nocte  quadam  hiemis,  figuratus  se  ad  flu¬ 
minis  ripam  ambulare,  puerum  in  flumen  in¬ 
cidisse  credidit,  et  quanquam  frigus  magnum 
esset,  tamen  nil  percunctatus  est  ei  opem 
ferre  :  sese  super  lectum  jecit,  omnes  motus 
natantis  imitavit,  et  postquam  diu  sese  fatiga¬ 
visset,  sensit  tegumenta  aliquot  lecti ;  una 
manu  ea  prehensit,  altera  vero  ut  natans 
usus  est,  et  cum,  ut  credebat,  ad  ripam  ad¬ 
venisset,  ea  super  illam  posuit,  tum  tremulus 
et  dentes  conquatiens,  quasi  e  flumine  vere 
exiret,  e  lecto  migravit.  Adstantibus  se  ge¬ 
lare  et  frigore  exinaniri  dixit,  qua  de  re  vini 
spiritum  petiit,  quod  eum  in  cubiculo  non 
esset,  astantes  ei  aquam  dedere,  sed  ille,  in¬ 
tellecta  fraude,  majus  instetit  \  vinum  adus- 

tum  requisivit,  periculum  monstrans,  quod 
cum  ei  datum  fuisset,  magno  gaudio  accepit, 
seque  melius  se  habere  dixit ;  tum  sese  in 
lecto  reposuit.  Aliquando  trochiscos  ad- 
stantibus  petebat,  et  libenti  animo  devorabat, 
sed  si  amici  in  ejus  orem  inseruissent,  ut  in¬ 
sipidos  despuebat.  Ille  etiam  si  quod  scrip¬ 
serat  satis  siccum  in  ima  paginae  parte  non 
esset,  manu  premebat  antequam  folium  per¬ 
volveret,  sed  si  jam  satis  siccum  esset,  hoc 
negligebat.  Idem  faciebat  etiam  si  altera 
charta  suppedita  esset.  Ille  vigilans  nihil 
de  paroxysmi  factis  reminiscebatur,  sed  saepe 
in  paroxysmo  quaeri  audiebatur  ab  amicis, 
quod  eum  scribere,  loqui  et  alia  dormientem 
facere  accusarent,  cum  tam  alto  somno  invo¬ 
lutus  esset. 

IN  HISTORIAM  SECUNDAM  ANIMADVERSIONES» 

Hujus  hominis  imaginationem  et  memo¬ 
riam  quam  maxime  auctam  videmus.  Quam 
vividam  imaginationem  eum  habuisse  argui 
potest  quod  ille  sine  usu  oculorum,  imagi¬ 
nationis  vi  tantum  res  in  mente  depictas  te¬ 
nebat.  Memoriam  aegro  alteri  similem  non 
habebat,  nam  non  ea  quae  prioribus  pa¬ 
roxysmis  fecerat,  sed  ea  tantummodo  qu^e 
vigilans  fecerat  meminerat. 

Eum  vero  per  obscure  vidisse  satis  con¬ 
stat,  nam  chartae  magnitudinem  agnovit,  et 
ad  hoc  faciendum,  non  usum  esse  tactu  cla¬ 
rissime  apparet,  sed  illum  obscurissime  vi¬ 
disse  experientia  de  chartarum  immutatione 
demonstrat.  Videtur  enim  eum  plerumque 
non  vidisse,  et  aliquando  tantum  visu  frui- 
tum  esse.  Credo  igitur,  eum,  ut  alterum, 
visu  usum  esse,  cum  aliquid  vividius  imagi- 

nationem  concuteret,  et  hoc  forsitan  cum 
chartae  commutarentur  per  tactum  accidit. 

De  aliis  sensibus,  nisi  de  gusto,  nihil  in 
historia  habemus,  sed  gustas  sensus  in  hoc 
aegro  nobis  optimum  nostrae  opinionis  ex¬ 
emplum  praebet,  nam  ille  evidenter,  nisi 
imaginatio  menti  ideam  alicujus  rei  prius 
obtulisset,  nullo  modo  gustu  fruitum  esse 
videtur.  Tactus  etiam,  nobis  ejusdem  opi¬ 
nionis  exemplum  praebet,  nam  frigus  non 
sentiebat  nisi  cum  id  mente  impendebat. 

RATIO  SYMPTOMATUM. 


Hujus  et  omnium  morborum  causae,  ut 
antea  dixi,  perobscurae  sunt.  Nam,  ut  nihil 
de  mente,  et  mentis,  per  cerebrum,  in  cor¬ 
pus,  actione  scimus,  hujus  morbi  causas  de¬ 
tegere  non  presumam.  Hac  de  causa  symp¬ 
tomatum  rationem  solummodo  in  medium 
feram. 

Primum  quod  sese  ad  explicandum  prae¬ 
bet,  est  status  mentis  et  corporis  in  aegro 
oneirodynia  laborante,  quod  ut  explicem,  a 
definitione  somni  proficiscar. 

Somnus  est  ille  mentis  status,  in  quo,  aut 
nulla  cogitatio  est,  aut  si  ulla,  memoriam 
tantum  et  idearum  connexionem  persequi¬ 
tur,  corporis  sensibus  fere  omnibus  amotis. 


Oneirodynia  a  somno  hoc,  solum  differt, 

quod  mens  vividiori  memoria  fruitur  et  aliae 
corporis  partes  ad  impressiones  suscipiendas 
aptae  sunt,  aliae  majori  sunt  insensibilitate 
involutae.  Et  si  ita  dicere  licet,  oneirodynia 
idem  soitmi  status  est,  ac  ira  aut  alia  per¬ 
turbatio  vigilantis,  nam  mens  et  corpus  in 
ambobus  ita  ad  unam  rem  applicantur  ut 
externa,  sensationem  non  excitent.  Quo¬ 
modo  fit  mentem  iis  solum  ad  rem  cogitatam 
pertinentibus  affici  facile  explicari  potest,  si 
memoria  teneamus  mentem  duo  prosequi 
eodem  tempore  nequire,  et  cum  de  aliqua 
re  cogitet,  non  nisi  a  fortiori  in  mentem  im¬ 
pulsu  ab  ea  amoveri.  Ita,  cum  faciat  aeger 
aliquid,  tam  attente  facit,  ut  affectio  mentis 
stimulis  usitatis  major  sit.  Hujusce  rei  ex¬ 
emplum  etiam  in  corporis  affectionibus  vi¬ 
demus,  nam  qui  ex  arthritide  laborat  non 
dolorem  minorem  sentiet.  Sensus  autem 
quibus  opus  sit  ad  rem  cogitatam  exploran¬ 
dam  ad  minimos  impulsus  aperti  sunt,  quod 
etiam  in  insomniis  fieri,  cum  mens  occupa¬ 
tur,  videmus,  nam,  quo  magis  alicui  rei 

intenti  sumus,  eo  magis  sensus  quibus  ad 
rem  lustrandam  egimus  acuuntur,  et  alii 
sensus  magis  magisque  sopiti  sunt. 

Videmus  somnambulos  cum  semel  res 
viderint,  talem  servare  memoriam,  ut  etiam 
si  eas  dimoveant,  invenire  facile  queant. 
Sed  quomodo  explicari  potest  eos  memoriam 
illam  duplicem  habere  ?  Nihil  certum  ha¬ 
bens,  hypothesin  tantum  in  medium  feram. 
Forsitan,  oneirodynia  laborantes,  in  ea  quae 
cum  altero  praecedente  paroxysmo  connexio¬ 
nem  habent  incidunt,  iterum  ingrediuntur,  ut 
ita  dicam  in  cursum  idearum  in  somno  habitas, 
quae  non  longius  durant  quam  somnus  ipse, 
et  ea  de  causa  nihil  vigilantes  reminiscuntur. 

Hominem  frigus  tam  acute  sensisse,  ut  sese 
in  aqua  gelida  immersum  crederet,  si  rem 
mente  volvamus,  non  tam  difficile  explicatu 
inveniemus,  nam  quotidie  accidit  idem  phe- 
nomenon.  Cum  mens  de  una  re  tantum, 
eodem  tempore  cogitare  possit,  frigus  nisi 

mente  in  id  impensa  non  sentit ;  sed  si  de  eo 
multum  cogitet,  frigore  quam  acutissime 
vexatur.  Ita  nihil  mirum  si  somnambulus 
tempore  hiemali,  mente  in  id  impensa  frigus 
acutius  sentiet. 

Ex  hac  sensatione  acutiore  aliqui  qui  rem 
non  bene  consineraverunt,  dogmata  multa 
evertere  conati  sunt.  Hac  de  causa,  illud  ni¬ 
hil  esse  intellectu  quod  non  prius  fuerit  in  sen¬ 
su”  falsum  monstrare  voluerunt.  Sed  licet  eum 
non  in  aere  frigido  fuisse,  tamen  nihil  valeret 
ad  hoc  refellendum,  nam  quoties  fuerit  in 
sensibus  frigoris  sensatio,  quae  iterum  iterum- 
que  memoria  renovata  fuerit.  Neque  hoc  eo 
refellitur,  oneirodynia  laborantes  scribere  et 
corrigere  sine  visus  fruitione,  nam  tactu,  ut 
in  coecis,  visus  potest  esse  suppedita.  Eodem 
modo  refellitur  id  a  pluribus  dictum,  nos,  si 
somnambuli  sensationes  sine  causa  habeant, 
unum  e  majoribus  de  corporum  existentia 
argumentis  omittere.  Alii  vero  dicent  frigo¬ 
ris  effectus,  majores  etiam  solito  fuisse,  et 

hoc  concedam ;  sed  eum,  non  sanum,  sed 
aegrum  fuisse  reminiscendum  est.  Hoc 
autem  opinionem  nostram  oneirodyniam  ma¬ 
jori  irritabilitati  deberi  confirmat. 

MORBI  CURATIO. 

Oneirodynia  laborantium  valetudo  ple¬ 
rumque  integra  est,  et  nihil  periculi  in  morbo 
esset  nisi  aegros  in  loca  periculosa  duceret. 
Dicunt  auctores  aliqui  hunc  morbum  cata- 
lepsim  et  maniam  aliquando  inducere.  Hac 
de  causa  omnia  quae  possumus  facienda  sunt, 
sed,  ut  plerumque  accidit,  aliquid  quod  mor¬ 
bum  propellat  nescimus. 

Indicationes  implendae  duae  sunt. 

2.  Paroxysmos  impedire  presentes. 

2.  Remotos  fugare. 

Ad  indicium  primum  implendum,  solum 
causas  predisponentes  amovere  possumus.  In 
somnambulo,  ebrietas  studium,  et  alia  quae 
mentem  stimulent  et  postea  debilitent  evi¬ 
tanda  sunt.  Forsan  tonica  dari  possint,  ut 

cortex  Peruvianus,  ferrum  et  similia,  sed 
quantum  et  quando  experientia  solum  sciri 
potest.  Mens  vero  aegri  quantum  possumus 
a  rebus  seriis  amovenda  est. 

/ 

In  paroxysmo  primum  januae  et  fenestrae 
claudendae  sunt,  et  omnis  exitus  impedien¬ 
dus.  Nam  somnambulus  quidam,  credens  se 
Aristotilem  et  alios  philosophos  per  fenes¬ 
tram  exientes  videre,  eos,  nisi  amici  cum  reti¬ 
nuissent  secutus  fuisset :  Tum  ea  applicanda 
sunt  quae  aegrum  cum  terrore  e  somno  exci¬ 
tent.  Verbera,  electricitas,  balnea  frigida,  si 
ita  posita  sint  ut  aeger  in  ea  incidat  cum  e 
lecto  somnambulans  migrat,  forsitan  paroxys¬ 
morum  reditum  impedient. 

